TU ดีด 3% หลัง “ซีอีโอ” ยันไม่ขาย “เรดล็อบสเตอร์” ย้ำผลงานดีขึ้น โบรกแนะเป้า 21 บ.
TU เด้งกลับ 3% ขานรับข่าว “ซีอีโอ” ยืนยันไม่ขาย “เรดล็อบสเตอร์” ย้ำผลงานดีขึ้นต่อเนื่อง วางกลยุทธ์พลิกฟื้นธุรกิจ โบรกเชียร์ “ซื้อ” ราคาเป้าหมาย 21 บ.
TU เด้งกลับ 3% ขานรับข่าว “ซีอีโอ” ยืนยันไม่ขาย “เรดล็อบสเตอร์” ย้ำผลงานดีขึ้นต่อเนื่อง วางกลยุทธ์พลิกฟื้นธุรกิจ โบรกเชียร์ “ซื้อ” ราคาเป้าหมาย 21 บ.
13 มี.ค. 2566

ผู้สื่อข่าวรายงานว่า วันนี้ (13 มี.ค.66) ราคาหุ้น บริษัท ไทยยูเนี่ยน กรุ๊ป จำกัด (มหาชน) หรือ TU ณ เวลา 10:49 น. อยู่ที่ระดับ 14.90 บาท บวก 0.40 บาท หรือ 2.76% สูงสุดที่ระดับ 15 บาท ต่ำสุดที่ระดับ 14.30 บาท ด้วยมูลค่าการซื้อขาย 373.12 ล้านบาท

สำหรับราคาหุ้น TU ที่ดีดตัวกลับขึ้นมานั้น คาดมาจากนายธีรพงศ์ จันศิริ ประธานเจ้าหน้าที่บริหาร TU ออกมายืนยันว่า ไทยยูเนี่ยนฯ ยังเดินหน้าสนับสนุน Red Lobster ที่มีการดำเนินการตามแผนกลยุทธ์ทางการตลาด การพัฒนาบุคลากรคุณภาพสินค้าและบริการต่างๆ รวมถึงมีผู้บริหารจากสำนักงานใหญ่เข้าไปดูแล โดยแผนงานต่างๆ ยังดำเนินงานได้ตามเป้าหมาย ซึ่งในผลประกอบการช่วงหลายเดือนที่ผ่านมา ของ Red Lobster ปรับตัวดีขึ้นต่อเนื่องเป็นไปตามความคาดหวังของบริษัทฯ ทั้งเรื่องอัตราการเติบโตของยอดขาย และความสามารถในการจัดการต้นทุนการดำเนินงานที่ทำได้ดีมากขึ้นเรื่อยๆ เป็นผลจากการที่ Red Lobster ดำเนินธุรกิจตามแผนการพลิกฟื้นธุรกิจด้วยความมุ่งมุ่นและตั้งใจจริง
ขณะที่ทาง บล.ทรีนีตี้ มองว่าหาก TU มีการขายธุรกิจ Red Lobster อาจเกิดผลขาดทุนที่เป็น One-time โดยปัจจุบันบริษัทมีสัดส่วนการถือหุ้นใน Red Lobster ผ่านบริษัทย่อยอยู่ที่ 25% และมีการลงทุนในหน่วยลงทุนบุริมสิทธิที่แปลงสภาพได้อีก 24% รวมมูลค่าต่ํากว่า 2.3 หมื่นล้านบาท อย่างไรก็ตามจํานวนขาดทุนที่เป็น One-time นั้นจะขึ้นอยู่กับราคาขาย ซึ่งหากใกล้เคียงมูลค่าทางบัญชีที่บันทึกไว้ก็จะมีผลขาดทุนไม่มาก แต่หากสามารถขายได้ต่ำกว่าราคาบัญชีก็อาจเห็นผลขาดทุนที่เป็น One-time ค่อนข้างมากได้
อย่างไรก็ตาม แนะนำ “ซื้อ” TU ราคาเป้าหมาย 21 บาท โดยราคาหุ้นอ่อนตัวลงมาสะท้อนปัจจัยลบไปแล้ว